Административно деление на Унгария
Унгария е разделена на 20 области (, произнася се „медье“), като една от тях е столицата Будапеща, имаща статут на отделна област.

Сегашното административно деление е въведено през 1950 г.

Исторически области 

До Трианонския договор през 1920 г. Унгария е разделена на 71 комитати (; ). От тези 71 комитати (окръзи):

 11 окръзи (Бекеш, Боршод, Веспрем, Пещ-Пилиш-Шолт-Кишкун, Саболч, Толна, Фейер, Хевеш, Хайду, Шомод, Яс-Надкун-Солнок) са и днес изцяло на територията на Унгария,
 7 окръзи (Барш, Зойом, Липто, Нитра, Туроц, Тренчен, Шарош) днес са изцяло на територията на Словакия
 18 окръзи (Алшо-Фехер, Арад, Бестерце-Насод, Брашшо, Крашшо-Сьорен, Киш-Кюкьольо, Колож, Марош-Торда, Над-Кюкьольо, Солнок-Добока, Силад, Себен, Торда-Араньош, Удвархей, Фогараш, Харомсек, Хуняд, Чик) са днес изцяло на територията на Румъния,
 8 окръзи (Беловар-Кьрьош, Варашд, Верьоже, Загреб, Лика-Крбава, Модруш-Фиуме, Пожега, Срем) днес са изцяло на територията на Хърватия;

 1 окръг(Марамуреш) е разделен между Румъния и Украйна,
 1 окръг (Темеш) е разделен между Сърбия и Румъния,
 2 окръга (Арва, Сепеш) са разделени между Словакия и Полша;

 1 окръг (Шопрон) е разделен между Унгария и Австрия,
 3 окръга (Бихар, Чанад, Сатмар) са разделени между Унгария и Румъния,
 9 окръзи (Абауй-Торна, Гьомьор-Кишхонт, Дьор, Землен, Естергом, Комаром, Ноград, Пожон, Хонт) са разделени между Унгария и Словакия,
 2 окръга (Чонград, Бач-Бодрог) са разделени между Унгария и Сърбия,
 1 окръг (Берег) е разделен между Унгария и Украйна,
 1 окръг (Бараня) е разделен между и Унгария и Хърватия;

 1 окръг (Ваш) е разделен между Унгария, Австрия и Словения,
 1 окръг (Мошон) е разделена между Унгария, Австрия и Словакия,
 1 окръг (Торонтал) е разделен между Унгария, Румъния и Сърбия,
 2 окръга (Унг, Угоча) са разделени между Унгария, Румъния и Украйна,
 1 окръг (Зала) е разделен между Унгария, Словения и Хърватия.

След 1920 г. са направени следните, валидни и днес, промени в административното разделяне на страната:
 обединяват се областите Берег, Саболч, Сатмар и Угоча под име област Саболч-Сатмар (по-късно преименувано в област Саболч-Сатмар-Берег),
 обединяват се областите Бихар и Хайду под име област Хайду-Бихар,
 област Торонтал и южната част на област Чанад се присъеднияват към област Чонград,
 северната част на област Чанад се присъедниява към област Бекеш,
 обединяват се областите Естергом и Комаром под име област Комаром (по-късно преименувано в област Комаром-Естергом),
 обединяват се областите Дьор, Мошон, Пожон и Шопрон под име област Дьор-Шопрон (по-късно преименувано в област Дьор-Мошон-Шопрон),
 обединяват се областите Абауй-Торна, Боршод, Гьомьор-Кишхонт, Земплен под име област Боршод-Абауй-Земплен,
 южната част на област Пещ-Пилиш-Шолт-Кишкун се обедениява с област Бач-Бодрог под име област Бач-Кишкун,
 северната част на област Пещ-Пилиш-Шолт-Кишкун се обедениява с област Хонт под име област област Пещ.

Също така има постоянни промени по отношение на границите на областите, което обаче не засяга имената на областите.